BODOLAND रादाब: मुसलपुर, 11 मे: माखासे सावरायलाय गोनो-गोथोनि गेजेरजोंबाबो रायजोआव ड• हिमन्त बिस्व सर्माआ आसामनि गिबि मन्थ्रि मासिनि थाखाय समायखिरा लाबाय । आसामनि केबिनेट मन्थ्रि सभायाव इउपिपिएल दोलोनिफ्राय बाक्सा जिल्लानि चापागुरि बियाबनिफ्राय देरहालांनाय बारग’ एबसुनि दैदेनगिरि एबा इउपिपिएल दोलोनि बारग’ आफादगिरि उर्खाव गोरा ब्रम्ह बिथांआ समायखिरा लाफायो । भारत उदांस्रि समनिफ्रायनो चापागुरि बियाबनिफ्राय गिबि खेबनि थाखाय मन्थ्रिनि मासिआव जिरायनो हादों इउ.जि ब्रम्हा बिथांआ । इउ.जि ब्रम्ह बिथांनि केबिनेट मन्थ्रि मोननो हानायखौ लानानै रंजादों आरो गोजोननाय फोरमायदों बियाबनि रायजो राजाफोरा लोगोसेनो मिजिं थिदों बाक्सा जिल्लाआव जौगानाइनि खामानि आगानसे बारायसिन्दों । मख’नो नांगोनदि बरपेटा जिल्लानि भबानिपुर, पाटारकुसि, नलबारि, बरमाखौ लाफादेरनानै दाजानाय 63 नं चापागुरि बियाबनिफ्राय 1978 माइथायाव गिबि खेबनि थाखाय मानिक चन्द्र दास बिथांआ देरहादोंमोन । बिनि उनाव अगप, बिटिसिआव गोहो फैनाय बिपिएफ, आखाइआव थादोंमोन । लोगोसेनो उदां बिजाथिफोराबो चापागुरि बियाबनिफ्राय दिसपुरनि लांगोनासिम आगान होनो हादोंमोन नाथाय रावबो मन्थ्रि महरै मोननो हायाखैमोन । नाथाय बे बाराव गिबि खेबनि थाखाय इउपिपिएल दोलोनिफ्राय देरहालांनानै रायजो सभानि बारग’ एम.पि इउ.जि ब्रम्ह बिथांआ केबिनेट मन्थ्रि मोननो हादों । बर’ हारिनि थाखाय मोनफ्रोमबो बिथिंआव खामानि मावबोनाय, हारिनि खैफोद समाव अरायबो सिगां गसंबोनाय इउ.जि ब्रम्ह बिथांआ बिपिएफनि बिजाथि हितेस बसुमतारिखौ फेजेनानै देरहानो हादोंमोन । ककराझार जिल्लानि दत’मायाव 1963 माइथाइनि 1 जुलाइ खालाराव जोनोम मोननाय इउ जि ब्रम्ह बिथांआ 1983 माइथायाव दत’मा आन्चलिक एबसुनि आफादगिरि महरै खामानि मावजेन्दोंमोन लोगोसेनो बर’ हारिनि थाखाय आलादा रायजो बड’लेण्ड सोमावसारनाय समाव बिथांआ गोख्रों बिफाव लाबोबाय थादों । बे सोमावरनायनि दोहौजोंनो 1996 माइथाइनिफ्राय 2001 माइथाइसिम मिरु एबसुनि आफादगिरि बिबान बानस’नानै गोख्रों खामानि मावबोदों । बेनि उनावनो 2002 माइथायाव रायजो सभानि एम.पि महरै दैथाइहरजायो । बै समावनो बिथांआ BPPF दोलोनि जोनोम होदोंमोनबाबो हाग्रामा महिलारिया गावस्राबोनानै आलादायै BPF दोलो राजखान्थियारि हानजा जोनोम होयो । बेनि उनाव इउ.जि ब्रम्ह बिथांआ BPPF दोलोखौ सिफायनानै PCDR मुंनि मोनसे गोदान राजखान्थि हानजा जोनोम होदोंमोन । इउ.जि बिथांआ ककराझार लक सभानि बिसायख’थिआव खेबनै बाहागो लादोंमोनबाबो देरहानो हायाखैमोन । बेनि उनाव इउ.जि ब्रम्ह बिथांआ PCDR राजखान्थियारि हानजाखौ सिफायनानै 2015 माइथायाव इउपिपिएल दोलो राजखान्थियारि हानजा दानानै आफादगिरिनि मासि लानानै दैदेनबोयो । बिटिआर गोरोबथानि उनाव एबसुनिफ्राय फैनानै इउपिपिएल दोलोआव हाबफैनाय आथिखालनि बिटिसिनि गाहाय मावफुं सोद्रोमा प्रमद बर’नो आफादगिरिनि मासिखौ गथायो । बेनि उनाव इउ.जि ब्रम्ह बिथांआ इउपिपिएल दोलोआवनो नांथाबना खामानि मावबोबाय थादोंमोन आरो चापागुरि बियाबाव इउपिपिएल दोलोनि टिकेट लानानै देरहानो हायो आरो दिसपुराव केबिनेट मन्थ्रि समायखिरा लायो । बर’ हारिनि थाखाय मोनफ्रोमबो बिथिंआवनो बाहागो लाबोनाय इउ.जि ब्रम्हनि गोसोआव माब्लाबाबो लोरबांथिखौ नुनो मोनाखै लक’ सभानि बिसायख’थिआव जेनबोदोंमोनबाबो हारिनि थाखाय खामानि मावनो अरायबो सिगां जाबोदों इउ.जि बिथांआ । गोसोआव लोरबांथि गैयिनि थाखायनो आथिखालाव बिथांआ केबिनेट मन्थ्रिनि मासिआव जिरायनो हाबाय । भारत उदांस्रि समनिफ्रायनो चापागुरि बियाबनिफ्राय दिसपुराव गिबि खेब मन्थ्रि मोननो हानायखौ ओन्सोलनि रायजो राजाफोरा गोग्गादों, रंजादों आरो गोजोननाय फोरमायदों । मुसलपुर, चराइमारि, सिमला, उदालबारि, धनमा, निकासि बायदि जायगानि इउ.जि ब्रम्हनि मददगिरि, दोलोनि मावथिगिरि बिथांमोनहा रायजोनि गेजेराव गोदै मेथाइ जाहोलायदों । चापागुरि बियाबनिफ्राय मन्थ्रि मोननो हानायखौ बिटिसिनि मावफुं सोद्रोमा राकेश ब्रम्ह, घन्सयाम दास, बाक्सा जिल्ला बर’ थुनलाइ आफाद, बाक्सा जिल्ला आसु, मुसलपुर दख’रा एबसु, निकासि दख’रा एबसु, मुसलपुर आन्चलिक आसु, बाक्सा जिल्ला राभा फरायसा आफाद, बाक्सा जिल्ला गोर्खा फरायसा आफाद, मुसलपुर प्रेस क्लाब, बिटिएडि खौरां बिजों बाक्सा जिल्ला, कलिता जनजातीय सन्मिलन बाक्सा जिल्ला बायदि आफादफोरजों लोगोसेनो गोबांथार फरायसा आफाद आरो समाज सिबियारि आफादफोरा इउ.जि ब्रम्हनो हामलायथि बावहरदों ।